**รัฐบาลเร่งรัดปราบปรามขบวนการค้ามนุษย์ในภาคประมง**

ต่อจากนี้ไป ขอเชิญรับฟังไทยคู่ฟ้าครับ

รัฐบาลเร่งรัดปราบปรามขบวนการค้ามนุษย์โดยเฉพาะแรงงานประมงทะเลอย่างจริงจังและต่อเนื่อง โดยได้ออกกฎหมาย จัดทำเอกสารสำคัญ ข้อบังคับ และระเบียบที่เกี่ยวข้องเสร็จสิ้นแล้ว ส่วนการพัฒนาระบบติดตาม ควบคุม และเฝ้าระวัง ขณะนี้มีความก้าวหน้าเป็นอย่างมาก อาทิ การติดตั้งระบบติดตามเรือขนาดตั้งแต่ 60 ตันกรอสขึ้นไปแล้วเสร็จร้อยละ 93 รวมจำนวนเรือทั้งสิ้นกว่า 2,000 ลำ สำหรับการบังคับใช้กฎหมายมีการตรวจสอบและตรวจตราอย่างต่อเนื่องทั้งในเรือและโรงงาน โดยได้สั่งปิดโรงงานที่พบการกระทำผิดไปแล้วจำนวน 5 โรงงาน พร้อมทั้งลงโทษผู้กระทำความผิดทุกระดับ รวมถึงเจ้าหน้าที่ของรัฐที่มีส่วนเกี่ยวข้องจะถูกดำเนินคดีตามอัตราโทษสูงสุด นอกจากนี้ รัฐบาลยังได้ร่วมมือกับต่างประเทศตามพันธะสัญญาที่ได้มีข้อตกลงไว้ และให้ความช่วยเหลือแรงงานประมงที่ตกเป็นเหยื่อค้ามนุษย์ ทั้งนี้ นายกรัฐมนตรีเน้นย้ำว่าเป้าหมายของการแก้ไขปัญหาการทำประมงผิดกฎหมายไม่ใช่เพียงต้องการยกระดับความน่าเชื่อถือของประเทศเท่านั้น แต่เป็นไปเพื่อสร้างความยั่งยืนในการใช้ประโยชน์จากทรัพยากรทางทะเลของประเทศด้วย

ร่วมเดินหน้าประเทศไทย กับสำนักโฆษก สำนักเลขาธิการนายกรัฐมนตรี